Diari Oficial de la Generalitat Valenciana


Sumari del DOGV 7826, del 12-07-2016 (2016/5287)

RESOLUCIÓ d'1 de juliol de 2016, de les direccions generals de Política Educativa i de Centres i Personal Docent, per la qual es dicten instruccions per a l'organització i funcionament dels centres d'Educació Especial per al curs 2016-2017.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7826

Data del DOGV
:   12-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5287


Data del document
:   01-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ d'1 de juliol de 2016, de les direccions generals de Política Educativa i de Centres i Personal Docent, per la qual es dicten instruccions per a l'organització i funcionament dels centres d'Educació Especial per al curs 2016-2017. [2016/5287]  
La Llei Orgànica 2/2006, de 3 de maig, d'Educació (LOE), modificada per la Llei Orgànica 8/2013, de 9 de desembre, per a la millora de la qualitat educativa, establix que l'escolarització de l'alumnat que presenta necessitats educatives especials es regirà pels principis de normalització i inclusió i assegurarà la no discriminació i igualtat efectiva en l'accés i la permanència en el sistema educatiu, i sols es durà a terme en unitats o centres d'educació especial quan les seues necessitats no puguen ser ateses en el marc de les mesures d'atenció a la diversitat dels centres ordinaris. Així mateix, podran introduir-se mesures de flexibilització de les diferents etapes educatives, quan es considere necessari.  
  
El Reial Decret Legislatiu 1/2013, de 29 de novembre, pel qual s'aprova el Text Refós de la Llei general de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius, prestant atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció d'aquells que precisen una atenció especial d'aprenentatge o d'inclusió.  
  
El Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials, indica que l'atenció educativa de l'alumnat amb necessitats educatives especials derivades de condicions de discapacitat s'iniciarà des del mateix moment en què, tinguen l'edat que tinguen, es detecte una discapacitat psíquica, sensorial i/o motora, i tindrà com a objecte corregir, en la mesura d'allò possible, les seqüeles de la discapacitat detectada, prevenir i evitar l'aparició, i en general, donar suport i estimular el procés de desenvolupament i aprenentatge en un context de màxima integració. En aquesta atenció educativa es propiciarà, d'una manera especial, la col·laboració dels pares o tutors legals d'aquest alumnat, els quals podran rebre orientació oferida pels serveis corresponents. A més, en els centres d'Educació Especial s'impartirà l'educació bàsica obligatòria i una formació que facilite la transició a la vida adulta de l'alumnat.  
És una realitat que el procés d'inclusió educativa de l'alumnat amb necessitats educatives especials en els centres ordinaris de la Comunitat Valenciana ha provocat canvis significatius en el perfil de l'alumnat escolaritzat en els centres específics d'Educació Especial. D'una banda s'ha reduït el nombre de l'alumnat que s'escolaritza en aquests centres, però per altra part també ha variat el seu perfil, especialment a les etapes d'Infantil i Primària, on s'incorporen necessitats educatives especials més complexes.  
Açò requereix que els centres d'Educació Especial s'hagen d'adaptar a aquesta nova realitat, i plantejar un marc més flexible i participatiu, tant en el seu projecte educatiu i currículum com en la seua l'organització i funcionament, a fi de facilitar l'atenció a la diversitat de l'alumnat, la implicació dels diferents agents i la vinculació del centre en el seu entorn.  
De forma complementària, resulta necessari potenciar el paper dels centres d'Educació Especial com a centres de recursos oberts a la comunitat educativa, on coexistisca l'atenció a l'alumnat amb necessitats educatives especials greus i permanents amb la prestació d'altres serveis com ara l'assessorament als centres docents, l'atenció primerenca i ambulatòria, i l'oferta de programes formatius de qualificació bàsica de la modalitat d'educació especial, que propicien la seua integració social i laboral de tot l'alumnat.  
Basant-se en tot això, i en virtut de les competències establides en el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquestes direccions generals, resolen:  
  
Aprovar les instruccions incloses en l'annex únic, en matèria d'organització i funcionament dels centres d'Educació Especial per al curs 2016-2017.  
  
  
ANNEX ÚNIC  
  
Índex  
1. Alumnat  
2. Programa educatiu  
3. Transició a la Vida Adulta (TVA)  
4. Programes de Qualificació Bàsica adaptats a l'alumnat amb necessitats educatives especials  
5. Avaluació  
6. Escolarització combinada  
7. Permanència de l'alumnat en els centres específics d'Educació Especial  
8. Certificació final d'estudis  
9. Centre de recursos materials i de formació  
10. Servei d'Atenció Ambulatòria i/o Prèvia a l'Escolarització (SAAPE)  
11. Plantilles  
12. Personal sanitari  
13. Funcions de coordinació: tecnologies de la informació i la comunicació (TIC), formació, convivència i igualtat.  
14. Horari del centre  
15. Horari del personal  
16. Calendari d'aplicació  
17. Disposicions supletòries  
  
Primer. Alumnat  
1.1. L'escolarització de l'alumnat en centres d'Educació Especial sols es durà a terme quan les seues necessitats no puguen ser ateses en el marc de les mesures d'atenció a la diversitat dels centres ordinaris, i haurà d'estar determinada mitjançant el corresponent dictamen d'escolarització i la resolució del director o directora territorial d'Educació.  
  
1.2. L'alumnat escolaritzat en els centres d'Educació Especial, d'acord amb allò establert en les instruccions sobre criteris generals per a la modificació de la composició per unitats, llocs de treball i altres característiques de les escoles d'Educació Infantil (2n cicle), col·legis d'Educació Primària, col·legis d'Educació Infantil i Primària, i centres d'Educació Especial, de titularitat de la Generalitat Valenciana, es trobarà dins les tipologies següents:  
Tipus 1: Trastorn de l'espectre autista (TEA) amb afectació moderada i greu (necessiten ajuda notable o molt notable): Trastorn Autista, Síndrome de Rett, i altres anàlegs. Trastorn psicòtic i/o de personalitat  
  
Tipus 2: Plurideficiència amb discapacitat intel·lectual i/o discapacitat motriu. Plurideficiència amb discapacitat intel·lectual i sensorial.  
Tipus 3: Discapacitat intel·lectual greu i profunda.  
Tipus 4: Discapacitat intel·lectual moderada. Trastorn de l'espectre autista (TEA) amb afectació lleu: Síndrome d'Asperger i altres.  
1.3. No obstant això, l'heterogeneïtat de la població escolaritzada en aquests centres fa que existisca alumnat amb afectació molt greu que no respon a cap de les tipologies anteriors. Aquests casos, s'assimilaran a la tipologia que més s'ajuste a les seues característiques.  
1.4. Per a quantificar les necessitats d'unitats ubicades en centres específics, s'aplicaran les proporcions d'alumnat/unitat que figuren en les instruccions d'arranjament escolar dictades a l'efecte, atenent a les tipologies especificades en el punt 1.2. d'aquesta resolució.  
1.5. La distribució de l'alumnat, amb caràcter general, serà la següent:  
  
Etapa Infantil Primària Secundària TVA  
Escolarització 0-6 anys 6-12 anys 12-16 anys 16-21 anys  
Atenció ambulatòria prèvia a l'escolarització 0-3 anys - - -  
Atenció ambulatòria -  
  
  
1.6. L'estructura de les etapes és equivalent a la dels ensenyaments ordinaris, a fi de facilitar l'organització dels centres i programes combinats d'escolarització. No obstant, aquesta mateixa denominació no implica la necessitat d'assolir els continguts i competències dels currículums ordinaris.  
1.7. Dins el tram de l'edat cronològica corresponent a l'etapa, cada centre podrà realitzar una distribució flexible de l'alumnat, atenent a criteris pedagògics, metodologies de treball, estil d'aprenentatge i necessitats de l'alumnat.  
  
Segon. Programa educatiu  
2.1. El programa educatiu tindrà caràcter personalitzat i complirà les característiques bàsiques següents:  
a) Plantejar els objectius educatius des del punt de vista de les habilitats funcionals.  
b) Estar vinculat a l'espai natural i al context de desenvolupament pròxim, atés que l'escola ha de preparar per a la participació en un conjunt variat d'activitats comunitàries.  
c) Contemplar la participació de l'alumnat, encara que siga de manera parcial, en una àmplia varietat d'entorns i activitats integrades.  
d) Incorporar els principis coeducatius següents:  
L'eliminació dels prejuís, estereotips i rols en funció del sexe, així com qualsevol tipus de discriminació en relació a aquest o a l'orientació sexual.  
La incorporació de competències en diferents àmbits perquè tot l'alumnat puga desenvolupar tasques de forma equitativa i paritària.  
  
La prevenció de la violència per raons de gènere o diversitat sexual, per mitjà de l'aprenentatge de mètodes no violents per a la resolució de conflictes i de models de convivència basats en el respecte a la igualtat de drets i oportunitats de totes les persones.  
La capacitació de l'alumnat perquè realitze eleccions lliures de condicionaments basats en els rols i estereotips de gènere.  
e) Incorporar activitats adequades a la seua edat cronològica.  
f) Afavorir la pràctica continuada i la transferència de les habilitats bàsiques en diferents contexts.  
g) Seleccionar els materials curriculars d'acord amb els criteris de funcionalitat, vinculació al context natural, individualització, coeducació i respecte al medi ambient. Els materials impresos faran un ús no sexista del llenguatge, i en les imatges hi haurà una presència equilibrada i no estereotipada de dones i hòmens.  
h) Implicar els pares, mares o tutors legals en la tasca educativa, tant pel que fa a les decisions sobre els seus fills i filles com en el desenvolupament de pautes educatives en la llar.  
i) Implicar l'alumnat, sempre que siga possible, afavorint el disseny de programes centrats en la persona.  
2.2. Les àrees d'intervenció preferent en les diferents etapes educatives seran les següents:  
  
Àrees Infantil Primària Secundària TVA  
Autonomia Personal / Llar   
Recursos Comunitaris   
Academicofuncional En funció de l'alumnat   
Laboral - - En funció de l'alumnat En funció de l'alumnat  
Comunicació Llenguatge   
Motriu /   
Educació Física   
Habilitats Socials   
Musical   
Religió / Valors Socials i Cívics   
  
  
2.3. Els pares, mares o tutors legals de l'alumnat hauran de sol·licitar per escrit, al començament de l'etapa o de la seua escolarització en el centre, que aquests cursen l'àrea de Religió o Valors Socials i Cívics. Podran modificar la seua opció a l'inici del curs escolar.  
2.4. El disseny, seguiment i avaluació del programa educatiu es realitzarà de forma conjunta per tot l'equip docent, coordinat pel tutor o tutora, amb la col·laboració d'altres professionals que intervenen amb l'alumne o alumna (educador o educadora, fisioterapeuta, professional d'infermeria, especialista en treball social...) Es facilitarà la participació de les famílies i, quan siga possible, també de l'alumne o alumna en qualsevol fase d'aquest procés.  
2.5. L'especialista d'orientació educativa assessorarà en l'anàlisi de necessitats, i en el disseny, seguiment i avaluació del programa educatiu.  
  
Tercer. Transició a la Vida Adulta (TVA)  
3.1. Els programes per a la Transició a la Vida Adulta estan destinats a l'alumnat que reunisca els dos requisits següents:  
a) Tindre complits els 16 anys d'edat.  
b) Haver cursat l'ensenyament bàsic en un centre específic d'Educació Especial.  
3.2. També podrà participar l'alumnat que, complint el requisit d'edat, haja cursat l'ensenyament bàsic en un centre ordinari, quan les seues necessitats educatives especials aconsellen la continuïtat del seu procés educatiu a través d'aquests programes.  
3.3. Els programes de Transició a la Vida Adulta s'orientaran a la consecució dels objectius següents:  
a) Consolidar i desenvolupar les capacitats de l'alumnat, promovent el major grau possible d'autonomia personal i la seua integració social.  
  
b) Fomentar la participació de l'alumnat en tots aquells àmbits en què es desenvolupa la vida adulta.  
c) Promoure el desenvolupament d'actituds laborals de seguretat en el treball, actitud positiva davant la tasca i normes elementals de treball i no discriminació per raó de gènere, així com l'adquisició d'habilitats laborals de caràcter polivalent.  
d) Mantenir i aplicar els coneixements instrumentals bàsics adquirits prèviament.  
e) Potenciar hàbits vinculats a la salut laboral, la seguretat personal i l'equilibri afectiu.  
3.4. Els programes de Transició a la Vida Adulta s'estructuraran en els següents àmbits d'experiència, dins els quals cada centre incorporarà les àrees d'intervenció preferent especificades en l'apartat 2.2. d'aquesta resolució:  
a) Autonomia personal a la vida diària.  
b) Integració social i comunitària.  
c) Orientació i formació laboral  
3.5. La distribució horària d'aquests àmbits s'adaptarà a les característiques de l'alumnat i al seu itinerari formatiu.  
3.6. En els centres públics d'Educació Especial, els programes de Transició a la Vida Adulta seran impartits per mestres d'Educació Especial de l'especialitat de Pedagogia Terapèutica i per Professorat Tècnic de Formació Professional.  
3.7. El mestre o la mestra de Pedagogia Terapèutica assumirà, preferentment, la docència dels àmbits d'autonomia personal en la vida diària i d'integració social i comunitària, així com la tutoria del grup d'alumnes.  
3.8. El professorat tècnic de Formació Professional assumirà la docència de l'àmbit d'orientació i formació laboral.  
3.9. El centre, amb l'assessorament de l'especialista en orientació educativa, podrà determinar la conveniència que un alumne o alumna no curse l'àmbit d'orientació i formació laboral, atenent a les seues capacitats i necessitats. Els pares, mares o tutors legals hauran d'estar informats i donar el seu consentiment per escrit.  
  
Quart. Programes de Qualificació Bàsica adaptats a alumnat amb necessitats educatives especials  
4.1. L'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica a la Comunitat Valenciana, estableix en el seu article 15 la posada en marxa de programes de Qualificació Bàsica adaptada a persones amb necessitats educatives especials permanents, i que aquestos podran ser impartits en centres ordinaris i específics d'Educació Especial sostinguts amb fons públics, així com en entitats sense ànim de lucre especialitzades en l'atenció de joves amb necessitats educatives especials. Excepcionalment, també podran ser promoguts per entitats locals que acrediten la necessitat d'un programa d'aquesta modalitat i la seua viabilitat.  
4.2. Aquesta modalitat està dirigida a l'alumnat que reunisca els requisits següents:  
a) Presentar necessitats educatives especials permanents associades a discapacitats físiques o psíquiques o greus trastorns de conducta o de la personalitat.  
b) Disposar d'un nivell d'autonomia personal i social que li permeta l'accés i manteniment d'un lloc de treball.  
c) Tenir una edat compresa entre els 16 i els 21 anys, complits en la data d'inici del programa.  
d) Haver completat els deu anys d'escolarització bàsica, en centres ordinaris o en centres específics d'Educació Especial.  
4.3. La durada d'aquests programes serà de dos cursos, amb l'objecte de facilitar un procés d'aprenentatge adaptat a les seues necessitats i garantir l'adquisició de competències.  
4.4. L'alumnat que no haja assolit els objectius previstos, podrà romandre un any més en cada curs, previ informe de l'equip docent, tenint en compte que l'edat màxima de permanència en aquesta modalitat serà de 24 anys, complits en l'any què finalitze el programa.  
  
4.5. La ràtio màxima serà de 12 alumnes per grup. No podran autoritzar-se programes quan la matrícula siga inferior a sis alumnes.  
  
4.6. Per a impartir aquestos programes, la Conselleria d'Educació, Investigació, Cultura i Esport, dotarà el centre del personal necessari, en les condicions previstes en l'apartat onze d'aquestes instruccions.  
  
4.7. L'alumnat que curse aquestos programes en un centre d'Educació Especial serà beneficiari dels serveis complementaris de transport i menjador escolar, seguint els mateixos criteris que la resta de l'alumnat matriculat en el centre.  
  
Cinqué. Avaluació  
5.1. L'avaluació de l'alumnat serà contínua, global, participativa i orientadora.  
5.2. A l'inici del curs, es realitzarà una avaluació de cada alumne i alumna, que servirà per a realitzar la proposta educativa individualitzada.  
5.3. El referent d'avaluació seran els objectius i criteris d'avaluació establerts per a cada alumne i alumna en el seu programa individualitzat, i tindrà com a objecte conéixer el seu progrés, ajustar el programa i prendre decisions relatives a la seua escolarització.  
5.4. Al finalitzar cada curs escolar, s'avaluaran els resultats aconseguits per cada alumne i alumna, i es faran les propostes pertinents per al curs següent.  
5.5. Els informes qualitatius sobre l'evolució de l'alumnat es facilitaran als pares, mares o tutors legals, per escrit, a través d'entrevistes realitzades, almenys, a la meitat del curs i a la seua finalització.  
5.6. El procés d'avaluació fomentarà la participació de les famílies i, cas de ser possible, també del propi alumnat.  
  
Sisé. Escolarització combinada  
6.1. L'escolarització combinada entre un centre d'Educació Especial i un centre ordinari es determinarà mitjançant el corresponent dictamen d'escolarització.  
6.2. Per a accedir a aquesta modalitat, es tindrà en compte que l'alumne o alumna dispose d'un nivell de competència mínima que facilite la seua participació en el centre ordinari.  
6.3. L'alumnat que curse aquesta modalitat d'escolarització estarà matriculat en els dos centres.  
6.4. La distribució de l'horari de participació en cadascun dels centres es realitzarà de manera conjunta entre aquests, considerant les característiques i necessitats de l'alumnat, l'organització dels centres, les àrees o àmbits més adequats, les adaptacions i recursos necessaris, i altres variables que es consideren per a garantir una atenció adequada.  
  
6.5. Els centres ordinaris, en la mesura d'allò possible, organitzaran els seus horaris i adaptaran la seua metodologia per tal de facilitar la màxima participació de l'alumnat en totes les activitats que es desenvolupen en els moments d'inclusió.  
6.6. Cas de necessitar-ho, l'alumnat rebrà els tractaments específics per part dels especialistes de pedagogia terapèutica, audició i llenguatge i/o fisioteràpia en el centre d'Educació Especial. No obstant això, els especialistes d'Educació Especial del centre ordinari assessoraran i col·laboraran, junt a a la resta del professorat, en la inclusió educativa d'aquest alumnat.  
6.7. El personal del centre d'Educació Especial podrà col·laborar amb el centre ordinari on es duu a terme l'escolarització combinada, tant pel que fa a l'atenció a l'alumnat com a la coordinació i formació del professorat.  
6.8. A fi de coordinar el procés d'escolarització combinada, els centres implicats programaran almenys una reunió inicial, i una al finalitzar cada trimestre del curs escolar. A aquestes reunions hi assistiran els caps o les caps d'estudis, els tutors o tutores i els especialistes d'orientació educativa dels dos centres, podent incorporar, si es considera convenient, altres professionals que intervinguen amb l'alumnat i a les famílies d'aquest.  
6.9. Al llarg del curs, i atenent als resultats de la valoració conjunta, podrà proposar-se la revisió de la modalitat d'escolarització.  
  
  
Seté. Permanència de l'alumnat en els centres específics d'Educació Especial  
7.1. En virtut d'allò que disposa el Decret 227/2003, de 14 de novembre, del Consell, pel qual es modifica el Decret 39/1989, de 31 de març, d'ordenació de l'educació per a l'atenció de l'alumnat amb necessitats educativa especials, l'alumnat podrà romandre escolaritzat en un centre d'educació especial fins l'any natural en què complisca els 21 anys.  
  
Huité. Certificació final d'estudis  
8.1. Al finalitzar la seua escolaritat, l'alumnat rebrà un certificat acreditatiu en el qual consten les seues dades personals i la data d'inici i finalització de la seua escolaritat, acompanyat d'un informe qualitatiu elaborat pel tutor o tutora i que incorporarà els informes complementaris realitzats per la resta de professionals que hagen atès l'alumne o l'alumna (fisioterapeuta, mestre o mestra d'audició i llenguatge, treballador o treballadora social...) Per a la elaboració d'aquest informe comptaran amb l'assessorament de l'especialista en orientació educativa.  
  
8.2. El certificat referit serà atorgat pel centre conforme al model específic que dissenye la Conselleria d'Educació, Investigació, Cultura i Esport.  
  
Nové. Centre de recursos materials i de formació  
9.1. Els centres específics d'Educació Especial, com a centres de recursos, desenvoluparan les tasques complementàries següents:  
a) Assessorar el professorat i altres professionals que disposen en els seus centres d'alumnat amb necessitats educatives especials, mitjançant sessions informatives, actuacions formatives i reunions de coordinació.  
b) Atendre amb caràcter previ a l'escolarització obligatòria l'alumnat que, en el tram d'edat 0-6 anys, presenta necessitats educatives especials.  
c) Prestar amb caràcter ambulatori servicis específics: logopèdia, fisioteràpia...  
d) Servir de consulta en temes relacionats amb recursos materials i equipament didàctic: fons bibliogràfic, documents curriculars, instruments de comunicació, etc.  
  
Desé. Servei d'Atenció Ambulatòria i/o Prèvia a l'Escolarització (SAAPE)  
10.1. Els centres d'Educació Especial prestaran de forma complementaria el Servei d'Atenció Ambulatòria i/o Prèvia a l'Escolarització (SAAPE), que inclourà l'atenció dels especialistes d'audició i llenguatge i de fisioteràpia.  
10.2. L'atenció prèvia a l'escolarització tindrà com a destinataris els xiquets i xiquetes que, per prescripció de l'especialista mèdic, requerisquen estimulació i atenció primerenca per presentar algun dèficit o tinguen risc de patir-lo, a fi de facilitar una maduració adequada i prevenir o mitigar possibles seqüeles.  
10.3. Amb caràcter general, els centres d'Educació Especial prestaran l'atenció prèvia a l'escolarització de caràcter ambulatori, en el tram de 0 a 3 anys, per part dels professionals de fisioteràpia i d'audició i llenguatge.  
10.4. L'atenció ambulatòria està dirigida a l'alumnat amb necessitats educatives especials que estiga escolaritzat en altres centres educatius i que requerisca tractament rehabilitador de fisioteràpia, quan en el seu centre no es dispose d'aquest especialista o no puga rebre aquest tractament en el centre de salud. En el dictamen d'escolarització s'haurà d'indicar expressament aquesta circumstància.  
10.5. Perquè la prestació d'aquest servei no repercutisca negativament sobre l'atenció a l'alumnat escolaritzat en el centre d'Educació Especial, la Conselleria d'Educació, Investigació, Cultura i Esport podrà dotar aquest amb els recursos humans complementaris, sempre i quan els propis siguen clarament insuficients i en funció de l'alumnat atés.  
  
10.6. A més de l'atenció directa a l'alumnat, els professionals del centre i altres professionals externs que hi intervinguen (especialista en orientació educativa, treballador o treballadora social...) assessoraran les famílies, dins l'àmbit de les seues competències.  
10.7. A fi de possibilitar una intervenció coherent i el seguiment d'aquest l'alumnat, els centres d'Educació Especial col·laboraran, sempre que siga necessari, amb els centres educatius i altres agents implicats en la seua atenció.  
  
Onzé. Plantilles  
11.1. Els llocs de pedagogia terapèutica, audició i llenguatge, educador/a d'Educació Especial i fisioterapeuta es determinaran en funció del nombre i tipologia de l'alumnat escolaritzat, d'acord amb les instruccions sobre arranjament escolar dictades a l'efecte.  
11.2. De conformitat amb l'article 5 de l'Ordre 12/2013, de 14 de març, de la Conselleria de Cultura, Educació i Esport, els centres públics d'Educació Especial de titularitat de la Generalitat disposaran, a més, de professorat especialista d'Educació Física i un altre d'Educació Musical, en les condicions següents:  
a) Si el centre disposa de menys de 8 unitats, el lloc serà compartit amb un altre centre d'Educació Especial, sempre que la distància quilomètrica permeta l'elaboració d'un horari complet per a al lloc afectat, previ informe de la direcció competent en matèria de centres i personal docent.  
b) Si el centre disposa entre 8 i 17 unitats, els llocs es proveiran a temps complet.  
c) A partir de 18 o més unitats, s'incrementarà un segon lloc d'Educació Física i Educació Musical.  
11.3. Els centres d'Educació Especial comptaran amb Professorat Tècnic de Formació Professional per a impartir l'àmbit d'orientació i formació laboral en els Programes de Transició a la Vida Adulta (TVA).  
11.4. Els centres d'Educació Especial que tinguen autoritzat per la direcció general competent en matèria de formació professional, un programa formatiu de qualificació bàsica, comptaran amb un professor tècnic de Formació Professional de l'especialitat corresponent. Associat a aquest programa, podrà dotar-se de mig lloc més d'especialista de Pedagogia Terapèutica, sempre que el centre no compte amb el professorat suficient per a atendre les necessitats que aquests programes requereixen.  
11.5. Els serveis psicopedagògics escolars del sector facilitaran l'atenció de l'especialista d'orientació educativa i, cas de disposar, del professional tècnic en treball social.  
  
Dotzé. Personal sanitari  
12.1. La Llei 10/2014, de 29 de desembre, de la Generalitat, de Salut de la Comunitat Valenciana, assenyala en l'article 59.8 que els centres docents específics d'Educació Especial estaran dotats de personal d'infermeria, que dependran orgànicament del departament sanitari corresponent.  
12.2. És competència de la Conselleria de Sanitat Universal i Salut Pública disposar del personal sanitari en els centres d'Educació Especial.  
  
Tretzé. Funcions de coordinació: tecnologies de la informació i la comunicació (TIC), formació, convivència i igualtat  
13.1. El director o directora designarà entre el professorat del Claustre una persona per a cadascuna de les següents funcions de coordinació:  
  
a) Tecnologies de la informació i la comunicació (TIC).  
b) Formació.  
c) Convivència i igualtat.  
13.2. Per a la designació de la persona coordinadora es tindran en compte els següents criteris:  
a) Tindre preferentment destinació definitiva en el centre.  
b) Tindre coneixements, experiència o formació en l'àmbit per el qual es proposa la coordinació.  
c) Tindre preferentment experiència en coordinació d'equips i/o en acció tutorial.  
13.3. El professorat designat assumirà la coordinació per un període màxim de quatre anys.  
13.4. La persona responsable de la coordinació de les tecnologies de la informació i la comunicació (TIC) exercirà les funcions següents:  
  
a) Coordinar i optimitzar l'ús de les TIC al centre, dinamitzant la seva integració curricular.  
b) Actuar com a interlocutor amb el Servei de Suport i Assistència Informàtica (SAI).  
13.5. La persona responsable de la coordinació de formació exercirà les funcions següents:  
a) Detectar les necessitats de formació del Claustre, tant a nivell de projecte educatiu com de necessitats individuals del professorat.  
  
b) Coordinar la formació del professorat.  
c) Redactar la proposta del programa anual de formació seguint les indicacions de l'equip directiu i les recomanacions del Claustre, i sobre la base de les necessitats detectades, les línies estratègiques generals del Pla Anual de Formació Permanent del Professorat, i l'avaluació del disseny i execució del programa anual de cursos anteriors.  
  
d) Coordinar amb el CEFIRE de referència les actuacions necessàries per a la posada en marxa i seguiment d'aquelles activitats de formació en el centre que hagen sigut aprovades per l'administració.  
e) Col·laborar amb l'equip directiu en l'avaluació del programa anual de formació proposat pel centre, tant en la seua execució com en la millora dels resultats de l'alumnat.  
13.6. La persona responsable de la coordinació de convivència i igualtat exercirà les funcions següents:  
a) Col·laborar amb la direcció del centre i amb la Comissió de Coordinació Pedagògica, en l'elaboració i desenrotllament del Pla de convivència del centre.  
b) Coordinar els actuacions previstes en el Pla de convivència.  
c) Coordinar les actuacions d'igualtat referides en la Resolució de les Corts, núm. 98/IX, del 9 de desembre de 2015.  
d) Formar part de la comissió de convivència del Consell Escolar del centre.  
13.7. Per a la realització de les seues funcions, les persones que assumisquen les tasques de coordinació referides disposaran de dues hores setmanals de caràcter lectiu.  
  
Catorzé. Horari del centre  
14.1. Amb caràcter general, l'horari es distribuirà en sessions de matí i de vesprada, entre les quals haurà d'haver un interval d'entre una hora i mitja i dues hores.  
14.2. Els centres d'Educació Especial han de sol·licitar a les direccions territorials d'Educació corresponents, abans del 15 de juny, l'autorització de l'horari especial que vulguen aplicar durant el curs següent.  
  
  
Quinzé. Horari del personal  
15.1. El compliment de l'horari per part del professorat es troba regulat en el bloc II (Horari del personal docent) del annex II de l'Ordre de 29 de juny de 1992, de la Conselleria d'Educació (DOGV 15.07.1992) i el que disposa l'article 2 del Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana.  
15.2. L'horari del personal no docent es regirà per allò establert en els corresponents estatuts, reglaments o convenis de cadascun d'aquestos professionals.  
  
Setzé. Calendari d'aplicació  
La present resolució tindrà efectes durant el curs escolar 2016-2017.  
  
  
Desseté. Disposicions supletòries  
En tots aquells aspectes no regulats mitjançant disposicions administratives respecte a l'organització i funcionament dels centres d'Educació Especial de titularitat de la Generalitat, seran subsidiàries les disposicions referents als centres d'Educació Infantil i Primària.  
  
  
València, 1 de juliol de 2016.- El director general de Política Educativa: Jaume Fullana Mestre. El director general de Centres i Personal Docent: José Joaquín Carrión Candel.